**Laudáció**

**Tölli Balázs**

Tölli Balázs, a Magyarországi Evangélikus Egyház fenntartásában működő soproni Berzsenyi Dániel Evangélikus (Líceum) Gimnázium és Kollégium magyar nyelv és irodalom szakos tanáraként kezdte pedagóguspályáját 1995 augusztusában. 2001. szeptember elsejétől az intézmény megbízott, majd 2002-től kinevezett igazgatója.

A Líceumban végzett kiemelkedő munkája, az eltelt 17 év szakmai eredményei országos elismertséget szereztek az intézmény vezetőjének, nem csak az evangélikus köznevelés rendszerén belül.

Tölli Balázs szakmai elképzelései a korszerű, a tágabb és szűkebb környezettel együtt élő, értékeiben hagyományos intézménnyé tették a gimnáziumot.

Vezetői tevékenysége során megerősödött az intézmény nyolc évfolyamos képzési formája, a két tanítási nyelvű nemzetiségi képzés, számos pedagógiai innováció valósult meg.

Határozott, következetes vezető. Fontos számára jó közösség, a munkatársak együttműködése.

Elkötelezetten támogatja intézményében a tehetséggondozást, az intézmény belső fejlesztési folyamatait (pl.: nem-szakrendszerű oktatás, kompetencialapú oktatás, epochális oktatás, Öveges Természettudományi Laboratórium, Comenius csereprogram).

Jó kapcsolatteremtő képességének köszönhetően széleskörű támogatói bázist hozott létre az intézmény körül, felélénkültek az iskola külföldi kapcsolatai és az öregdiákok támogató jelenléte is megerősödött.

Folyamatosan törekszik arra, hogy az egyes projekteket, pedagógiai fejlesztéseket, beruházásokat külső forrásokból valósítsa meg. Több projektben szakmai vezetőként, projektmenedzserként dolgozott (pl.: KEOP-4.9.0./11-2012-0058; TÁMOP-3.1.17-15-2015-0011).

A Líceum az eltelt időszakban rendkívül népszerű intézménnyé vált, több évben is bekerült Magyarország 100 legjobb középiskolája közé. A tudatos pályaorientációnak, a több év alatt felépített pályaválasztási rendszernek, a Líceumba visszatérő fiatal „öregdiákoknak” köszönhetően gimnazistáik nagy számban tanulnak tovább felsőoktatási intézményekben, köztük az Evangélikus Hittudományi Egyetemen is.

A tanulmányi eredmények, sikerek mellett Tölli Balázs intézményvezetői koncepciója fontos szerepet szán a közösségi élmények megélésének, a diákszövetségnek, a tanárok - diákok együttműködésének. Elkötelezett a legkülönbözőbb művészeti tevékenységek, a sportolási lehetőségek támogatásában, a Líceumban tanuló diákok intenzíven élik meg a keresztény közösséghez tartozás élményét.

Az evangélikus köznevelési rendszer irányításában is jelentős szerepet vállal. 2012-től a zsinat alelnöke, és a Nevelési és Oktatási Bizottság elnöke. Tagja a Magyarországi Evangélikus Egyház Nyugati (Dunántúli) Egyházkerület közgyűlésének, a Soproni Egyházmegyében a választási bizottság elnöki tisztségét tölti be. Az intézményvezetői közösségben, egyházi tisztségviselőként a Magyarországi Evangélikus Egyház zsinata előtt kezdeményezte az evangélikus oktatási stratégiai elfogadtatását. A Magyarországi Luther Szövetség elnökségi tagja, az egyházi sajtóban és a bibliaterjesztésben is aktívan szolgál.

Tölli Balázs az egyházi szolgálatban végzett kiemelkedő munkája, az evangélikus oktatási rendszer fejlesztése érdekében végzett tevékenysége elismeréseként 2015-ben Károli Gáspár-díjban részesült.

Meggyőződését, álláspontját szenvedélyesen, energikusan képviseli, és ezzel képes másokat is elképzelései mellé állítani. Munkatársai tisztelik, munkakapcsolataiban a párbeszédre törekszik. Hiteles, karizmatikus vezető, aki törekszik a tudásmegosztásra.

Intézményvezetői tapasztalatai, eredményei, az evangélikus köznevelési rendszer alakításában, fejlesztésében végzett kiemelkedő tevékenysége alapján javasoljuk, hogy idén Tölli Balázs kapja a Péterfy-díjat.